Document ID: /roh_data/filtered/fineweb-2-filterrobots_roh.jsonl.gz/51964

Artitgel da l’emna
Il district da la Glâne (franzos: District de la Glâne) è in district dal chantun Friburg.
Il district da la Glâne giascha en il sidvest dal chantun Friburg en la Bassa friburgaisa. El vegn traversà dal flum Glâne ch'il dat ses num.
En il temp medieval era la regiun en il possess dals signurs da Pont, ils chastellans da Rue ed ils conts da Romont, ch'eran vasals da Savoia. Il 1536 ha Friburg occupà Romont e Rue e convertì els en chastellanias (franz. bailliages). Ils 1798 en els daventads prefecturas ch'èn vegnidas reunidas il 1848 en il district da la Glâne. Intginas vischnancas da la prefectura da Rue èn vegnidas zavradas, vitiers vegnivan dentant intginas vischnancas da las chastellanias da Montenach e Farvagny.
La lingua uffiziala dal district da la Glâne e da tut sias vischnancas è il franzos. Ultra da quai datti anc in tschert dumber da patoisants, glieud che discurra il patua glânois. Lez furma ensemen cun ils auters patuas dal chantun la gruppa dals patuas friburgais dal francoprovenzal.